Pauli Hollmén
**Pauli Johannes Hollmén** (2. tammikuuta 1924 – 9. toukokuuta 2011) oli suomalainen liikemies ja paitatehtailija, joka tuli 1980-luvun alkupuolella tunnetuksi noin viidentoista yrityksen peräkkäisestä konkurssista ja yritysten toimintaan liittyvistä talousrikoksista. Kaarinassa asunut Hollmén oli koulutukseltaan filosofian maisteri ja toimi 1960-luvun taitteessa Raision Tehtaiden tuotantojohtajana. Hän oli tuolloin yksi margariiniskandaalissa sakkotuomion saaneista yrityksen toimihenkilöistä. 1980-luvun alussa Hollmén toimi Turun Osuuspankin hallintoneuvostossa. Hän oli urheiluseura Kaarinan Poikien perustajajäsen, puheenjohtaja 1959–1983 ja kunniapuheenjohtaja. Hän kuoli 87 vuoden iässä vuonna 2011.

Hänen tyttärensä on entinen jalkapalloilija Regina Hollmén.

Talousrikokset
--------------

Hollmén toimi 1970-luvun lopulla kalanrehualalla ja ajoi konkurssiin yritykset nimeltä V. Karumo Oy, Kalaport Oy ja Viljamiehet Oy. Hän kiinnostui sitten tekstiiliteollisuudesta ja osti miesten paitoja valmistaneen, kauppaneuvos Lauri Kartemon vuonna 1961 perustaman turkulaisen Mestaripaita Oy:n. Se vietiin konkurssiin vuonna 1979. Toimintaa jatkettiin aina uudella yritysnimellä niin, että tilat vuokrattiin Hollménin kiinteistöyhtiöltä, kustannuksista maksettiin vain nettopalkat ja materiaalikulut, ja tuotteet siirrettiin alihintaan Hollménin kulloisenkin markkinointiyrityksen myytäviksi. Ennakonpidätykset, eläkevakuutusmaksut ja muut työnantajan velvoitteet laiminlyötiin. Vuokrakoneet siirtyivät konkurssien jälkeen aina uuden yrityksen käyttöön. Vähitellen Hollmén hoiti yrityksiä näennäisesti bulvaanien kautta, joita löydettiin "laitapuolen kulkijoista". Konkurssiin viedyt yritykset olivat yleensä varattomia, jolloin konkurssit raukesivat. Konkursseissa kärsijöiksi jäivät lähinnä verottaja ja tavarantoimittajat. Jo 1970-luvun loppupuolella V. Karumo Oy:n palveluksessa Hollmén oli vääristellyt yrityksen veroilmoituksia.

Hollmén tuomittiin Turun raastuvanoikeudessa helmikuussa 1987 yhden vuoden ja kuuden kuukauden ehdottomaan vankeuteen törkeistä veropetoksista ja konkurssirikoksista. Hänen bulvaaninsa sai 11 kuukauden ehdollisen vankeusrangaistuksen. Hovioikeus lyhensi Hollménin tuomiota viidellä kuukaudella, ja tuomio annettiin jatketusta veropetoksesta, epärehellisenä velallisena tehdyistä konkurssirikoksista ja jatketuista ennakkoperintälain rikkomuksista.

Hollménin ja samoihin aikoihin laivanvarustaja Rolf Alanderin tuottamat nopeat konkurssisarjat laittoivat oikeuslaitoksen koville ja sai aikaan muutoksia lainsäädännössä. Palkkaturvalakia muutettiin uudella "Hollmén-pykälällä", jonka mukaan konkurssin jälkeen saman työnantajan palveluksessa toistamiseen konkurssiin mukaan joutuneelta työntekijältä voidaan evätä oikeus saada palkkojaan palkkaturvan kautta. Myös liiketoimintakieltoa koskevia säännöksiä tiukennettiin, mutta niitä ei voitu takautuvasti soveltaa Hollméniin.

Hollménin yrityksiä
-------------------

* Best Coat Oy
* Bestex Oy
* Finnpaita Oy
* Hollménin Teollisuuskiinteistöt Oy
* Jivette Oy
* Kalaport Oy
* Kauppapojat Oy
* Kauppapojat Marketing Oy
* Mestaripaita Oy
* Muoti-Nurmi Oy
* Nurmitex Oy
* Paitalinja Oy
* Paitexi Oy
* Tukkuliike V. Karumo
* Turtexi Oy
* Turunmaan Kotiompelijat Oy
* Turunmaan Olut Oy
* Vasutex Oy
* Viljamiehet Oy

Lähteet
-------

1. ↑  Kaarinan Pojat -kunniagalleria Kaarinan Pojat.  Arkistoitu 20.10.2018. Viitattu 20.10.2018.
2. ↑  Hiekkala, Pekka: Tuomio Raision Margariinille destruktiorasvojen käytöstä.  *Helsingin Sanomat*, 7.10.1961, s. 7. Näköislehti (maksullinen).
3. ↑  Raision margariinijutun tuomiot kohosivat HO:ssa.  *Helsingin Sanomat*, 23.6.1962, s. 7. Näköislehti (maksullinen).
4. ↑  In memoriam - Pauli Hollmén *Kaapolainen*.  4/2011. Kaarinan Pojat.  Arkistoitu 20.10.2018. Viitattu 19.10.2018.
5. ↑  Paitatehtailija sai lisää syytteitä Turun raastuvassa.  *Helsingin Sanomat*, 5.12.1985, s. 13. Näköislehden aukeama (tilaajille).
6. 1 2  Kaarinalaisen liikemiehen konkurssiruletti oikeuteen. Vararikko vararikon perään raukesi varattomuuteen.  *Helsingin Sanomat*, 6.11.1984, s. 12. Näköislehden aukeama (tilaajille).
7. 1 2 3  Turun raastuvassa taas sekavia konkurssijuttuja.  *Helsingin Sanomat*, 7.10.1982, s. 8. Näköislehden aukeama (tilaajille).
8. ↑  Hollmén, Regina: Miksi minä olen KaaPolainen?.  *KaaPolainen*, 2018, nro 3, s. 14. Kaarina:  Kaarinan Pojat. Issuu.com. Viitattu 28.4.2019.
9. ↑  / Kauppaneuvos Lauri Kartemo (1911–1979) *Kansallisbiografia-verkkojulkaisu (maksullinen)*. Helsinki:  Suomalaisen Kirjallisuuden Seura.
10. 1 2 3 4  Paitafirmojen konkurssiketjun päätekijälle ehdotonta vankeutta.  *Helsingin Sanomat*, 12.2.1987, s. 15. Näköislehden aukeama (tilaajille).
11. 1 2  Turun HO alensi paitafirmasotkujen tuomaa vankeustuomiota.  *Helsingin Sanomat*, 30.4.1988, s. 13. Näköislehden aukeama (tilaajille).
12. ↑  Liikemies tehtaili konkurssirikoksia Turussa.  *Helsingin Sanomat*, 28.2.1985, s. 8. Näköislehden aukeama (tilaajille).
13. 1 2  Paitafirmoilla pelanneille tuli Turussa uusia syytteitä.  *Helsingin Sanomat*, 27.2.1986, s. 12. Näköislehden aukeama (tilaajille).
14. ↑  Työntekijät irtisanottu, palkat maksamatta. Kaarinalaisen konkurssitehtailijan uusin paitafirma vaikeuksissa.  *Helsingin Sanomat*, 17.1.1986, s. 16. Näköislehden aukeama (tilaajille).
15. ↑  Paitafirmamiehille vaaditaan toimintakieltoa. Tuorein konkurssi aiheutti Turussa lisää rikossyytteitä.  *Helsingin Sanomat*, 13.11.1986, s. 12. Näköislehden aukeama (tilaajille).
16. ↑  Paitafirmoilla pelanneilla taas uusi konkurssi Turussa. Oikeus ei pysy konkurssitahdissa mukana.  *Helsingin Sanomat*, 29.5.1986, s. 11. Näköislehden aukeama (tilaajille).
17. ↑  Jälleen uusi paitafirma kaatuneiden ketjuun: Paitalinja Oy joutui konkurssiin Turussa.  *Helsingin Sanomat*, 11.4.1985, s. 11. Näköislehden aukeama (tilaajille).